Start-Molde 0-3

Viking-Mjøndalen 3-1

Saken oppdateres med høydepunkter og kommentarer.

Tårer for Mjøndalen og forventningsfull glede for Start. Det er fasiten etter et vanvittig nedrykksdrama fra Tippeligaen.

Mjøndalen tar turen ned i Obos-ligaen, mens Start skal spille playoff til Tippeligaen mot enten Jerv eller Kristiansund.

Det er fasit etter en vanvittig spennende innspurt på nedrykksdramaet i Tippeligaen. For lenge så det ut som utfallet skulle bli noe helt annet.

Da Molde gikk opp til 3-0 på Sør Arena med 20 minutter igjen å spille, sendte de samtidig Start under nedrykksstreken i Tippeligaen, på færre scorede mål enn Mjøndalen som holdt Viking til 1-1 på Viking Stadion, etter å ha hatt ledelsen.

– Alt er bare tungt

Da Kristoffer Haugen satte inn 2-1 til Viking ti minutter før kampslutt snudde det imidlertid opp ned på situasjonen. Dersom Mjøndalen tapte ville håpet om å overleve i Tippeligaen være ute, uansett hvordan det gikk med Start.

Buskerud-laget satset det remmer og tøy kunne holde, men det endte som det måtte gå - med et tredje mål til Viking.

– Vi hadde en god følelse i pausen. Det er synd vi ikke får 2-0. De gambler og vi har mange gode overgangsmuligheter. Så får de 1-1, så prøver vi å ri på det. Vi gjør en førsteomgang vi er stolt av. Det er ikke i dag det blir avgjort, det er over 30 runder, sier Mads Hansen til TV 2 etter kampen.

– Akkurat nå er det bare tungt. Vi har hatt mange store øyeblikk selv om det er blitt mye tap. Vi har gitt alt vi kan, jeg håper de med brunt hjerte er stolt av oss. Så skal vi komme tilbake.

– Det er vondt for oss alle. Vi hadde et håp og en god sjanse. Vi lå godt an veldig lenge, så er det samme melodi som før i sesongen. Vi er nesten god nok, men ikke god nok, da ender det med nedrykk, sier Mjøndalen-trener Vegard Hansen.

Hans kaptein, Joachim Olsen-Solberg, lover at det ikke skal ta lang tid før Mjøndalen er tilbake på Tippeligaen.

– Det er tøft og vondt. Vi gjør en kjempekamp og prøver. Så holder ikke andreomgangen vi gjør i dag, sier Olsen-Solberg til TV 2 etter kampen, mens han kjemper mot tårene.

– Det har vært utrolig morsomt. Vi er takknemlig og stolte over å ha fått prøve oss i Tippeligaen. Så skal vi samle oss og gjøre en bedre innsats neste år.

Problemene begynte tidlig

Ekspertene er ikke overrasket over at det endte som det gjorde for Vålerenga.

– Det startet allerede i overgangsvinduet. De klarte ikke å hente inn gode nok spillere etter opprykket, spesielt på keeperplass og på topp. Der har de vært svakere enn de andre lagene, og har kastet bort mange poeng der, sier Freddy dos Santos.

– Mjøndalen har vært en fargeklatt og en fantastisk berikelse for Tippeligaen. Der har mange mye å lære, sier Jesper Mathisen.

Det utløste også store jubelscener på Sør Arena da nyheten kom dit. For Start var helt ute av stand til å hjelpe seg selv i denne kampen.

Nå får de en ny mulighet i playoffkamp mot enten Jerv eller Kristiansund som vant hver sin playoff-kamp tidligere søndag.